Centurion-vrou gewond ná man op polisie losbrand van binne huis | Maroela Media
'n Man van Mooiplaas in Centurion is Vrydag in hegtenis geneem nadat hy verskeie skote op die polisie afgevuur en 'n vrou in die proses gewond het toe lede van die polisie hom by sy huis wou konfronteer.
Konst. Tumisang Moloto, woordvoerder van die polisie, sê hulle het na die man se huis gegaan omdat hulle op 'n wenk gereageer het dat hy moontlik verbind kan word met 'n reeks misdade wat in die omgewing gepleeg is.
"Die man het van binne die huis op polisielede losgebrand. Hulle moes nog polisielede na die toneel roep, en het die man toe uiteindelik in hegtenis geneem," sê Moloto.
'n Vrou, vermoedelik in haar 30's, is in die skietvoorval gewond, en is na 'n hospitaal geneem vir verdere mediese behandeling.
Die polisie het ook beslag gelê op ammunisie en dwelms.
Volgens Moloto is die man in hegtenis geneem vir poging tot moord en die besit van ongelisensieerde wapens.